পেট্রোল পাম্পে গাড়ির এত বড় লাইন দেখে সেদিন ঘাবড়েই গেছিলেন অনিন্দিতা সর্দার।
সন্ধ্যার ই এম বাইপাসে অস্বাভাবিক কিছু চোখে পড়েনি তাঁর। প্রতিদিনের মতোই মাঝেমধ্যে প্রাইভেট গাড়ি, বাইক তেল নিতে ঢুকছিল গড়িয়ার ঢালাই ব্রিজের কাছে ওই পাম্পে। প্রত্যয়ী মুখে ট্যাঙ্কে তেল ভরছিলেন তিনি। পাশের ক্যাশ-কাউন্টারে দাঁড়িয়ে নোট গুনতে ব্যস্ত আরেক মহিলা। পাম্পের প্রায় ১২ জন কর্মীই মহিলা। সকলেই কাজের            স্বাভাবিক ছন্দে।
রাত একটু বাড়তেই হঠাৎই ছবিটা বদলে গেল। একের পর এক গাড়ি এসে দাঁড়াতে থাকে পেট্রোল পাম্পে। একসময় লাইনটা পাম্প ছাড়িয়ে বাইপাসে উঠে পড়ে। ব্যাপারটা কী হচ্ছে, প্রথমে তাঁরা বুঝতেই পারেননি। সন্দেহ বাড়ে, নিশ্চয় কিছু ঘটেছে! না হলে কিলোমিটারখানেক লম্বা গাড়ির লাইন পড়বে কেন? সেদিন, অর্থাৎ ৮ নভেম্বর রাতে নোট বাতিলের ঘোষণা করেন প্রধানমন্ত্রী। পাম্পের কর্মী অনিন্দিতার কথায়, ‘‘যখন ব্যাপারটা জানলাম, ততক্ষণে লাইন আরও লম্বা হয়েছে। ৫০০-১০০০ টাকার নীচে ক্রেতারা কেউ তেলই ভরছিলেন না।’’
ওই রাতে অত নোটের বান্ডিল সামলানো! কয়েকশো গাড়িতে তেল ভরা। অনিন্দিতা জানাচ্ছেন, সেই রাতে এক মুহূর্তের জন্যেও দম ফেলার                              সুযোগ পাননি।
প্রথম সপ্তাহটা নাওয়াখাওয়ার সময় ছিল না। সারাদিন গাড়ির লাইন যেন ফুরোতেই চায় না। কেউ কেউ আসছেন পুরনো নোট বদলাতে। কেউ আবার হাজার টাকার পুরনো নোট হাতে আসছেন ৫০ টাকার তেল ভরতে! ক্রেতাদের সঙ্গে কথা-কাটাকাটিও হয়েছে। ‘‘হিমশিম খেতে খেতেও ওঁরা কিন্তু ক্রাইসিসটা পার করে দিয়েছেন।’’ জানালেন পাম্প-ডিলার সোনালি সিংহরায়ের স্বামী দেবজ্যোতি সিংহরায়। যাঁর উৎসাহেই মেয়েদের নিয়ে সোনালির এই ব্যবসায় আসা। যাদবপুর বিদ্যাপীঠের শিক্ষকতার নিরাপদ চাকরি ছেড়ে ঝুঁকি নিয়েছিলেন সোনালি। জানা গেল, এটিই শহরের দ্বিতীয় পেট্রোল পাম্প, যেখানে সকলেই মহিলা কর্মী। যাঁদের বয়স আঠেরো থেকে পঁচিশ। তবে রাতের শিফ্‌টে ছেলেরা কাজ করেন।
‘‘আমার তেল সংস্থাই চেয়েছিল, মেয়েদের নিয়োগ করে পাম্পের কাজ করাতে। অন্য পাম্প থেকে লোক এনে ওঁদের প্রশিক্ষণ দেওয়া হয়। নোট বাতিলের সময়টা আমার মেয়েরা অন্যান্য সেক্টরের সঙ্গে পাল্লা দিয়ে পরিশ্রম করেছে,’’ বলছেন গর্বিত সোনালি।